**Seară frumoasă**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu știu cum se face,

Nu știu cum se spune

Când atâta pace

Este-n Soare-apune.

Iar mireasma mierii

Curge din fâneață

Și tăcerea serii

S-a-nstelat în viață.

Își învârte fulgul

Ora cea târzie,

Curge caprimulgul

Ca o poezie.

Ultima bătaie

De la zvon de muncă,

Scurt nechează caii

Lăsați nopții-n luncă.

Curge tihna-n ape

Ce-nconjoară grindul

Și din palme-aproape

O privește gândul.

Sună greierușii

Versurile rupte,

Se smulg din cătușe

Sunete abrupte.

Care cad din frunză,

Care curg din creștet

Pe-undele în spuză

Și-n văzduhul veșted.

Vine timpu-n Lună,

Vine vremea-n stele,

Iar pe mal s-adună

Horele de iele.

Noaptea s-o horească

Fără de oprire,

Până și o iască

Fumegă iubire.

Sufletu-mi aleargă

Hăbăuc de toate -

Lumea este largă

Doar în libertate.

Amețește-n fânul,

Bălăcește unde:

Ce i-i lui destinul

Încotro și unde?

I se-neacă pasul

Moale în otavă,

Iar o bufnă glasul

Și-l răzbi gângavă.

Nu-s bogat cu banul,

Nu sunt uns în stimă

Și nu-mi are anul

Trecere sublimă.

Dar îți spun, Isuse,

Mulțumesc de gânduri

Că nu-mi sunt supuse

Slovele din rânduri.

Fără dram de liră

Sunt în prospețime:

Ele rânduiră

Ritmul lor și rime.

Singure escală

Hotărăsc din seară

Ca pe foaia goală

Viața să răsară.

Mulțumesc că minte

Nu am învățată

Schilodind cuvinte

Să le-ngrop în artă.

Victor Bragagiu